El marisqueig amb gàbies de la petxina lluent dins del banc natural del Maresme està actualment regulat per l'Ordre de 28 de gener de 1988, per la qual s'estableix un Pla d'Explotació del Banc Natural de Petxina Lluent (Callista chione) localitzat a la zona compresa des del Masnou fins a Blanes (DOGC núm. 952, de 15.2.1988).
En els darrers anys s'ha posat de manifest una disminució preocupant de les captures de petxina lluent del banc natural que va des del Masnou fins a Blanes.
El calador de la zona sud del port d'Arenys de Mar, fins fa pocs anys el més productiu del banc natural, ha estat abandonat per manca de productivitat.
Les embarcacions del Maresme que segueixen dedicant-se a aquesta modalitat de marisqueig amb gàbies s'han desplaçat a la zona nord del banc, que està patint en aquests moments un sobreesforç considerable.
Malgrat que s'ha fet palesa una gran implicació dels pescadors/es en una autoregulació de l'esforç que permetia mantenir un volum estable de les pesqueres al temps que aconseguien una estabilització dels preus de venda, els resultats dels estudis científics efectuats durant els anys 2005 i 2006 conclouen que en un breu termini de temps el calador quedarà totalment esgotat i sense possibilitat de recuperació si no es prenen mesures molt serioses de gestió pesquera.
Per tant, cal adoptar mesures excepcionals i urgents per a la protecció i recuperació del banc natural de petxina lluent.
Aquestes mesures s'adopten de conformitat amb el Reglament CE 1198/2006 del Consell, de 27 de juliol, relatiu al Fons Europeu de la Pesca (DOUE núm. 223, de 15.8.2006) i inclou accions com són el tancament temporal del banc natural, la reducció de l'esforç pesquer sobre els bivalves de l'ecosistema i l'establiment d'una talla mínima de captura de la petxina lluent, entre d'altres.
D'acord amb l'anterior, i un cop valorades les aportacions del sector afectat, i en concret, de la Federació Catalana de Confraries de Pescadors, la Federació Territorial de Confraries de Pescadors de Barcelona, la Confraria de Pescadors de Mataró, la Confraria de Pescadors d'Arenys de Mar i la Confraria de Pescadors de Blanes, és procedent regular les característiques de les mesures de referència.
En conseqüència, a proposta de la Direcció General de Pesca i Acció Marítima d'acord amb la competència exclusiva de la Generalitat de Catalunya en matèria d'activitats marítimes que inclou la regulació i gestió de recursos pesquers i del marisqueig que li atribueix l'article 119.2 i 119.3.a) de l'Estatut d'autonomia de Catalunya, i en ús de les atribucions que m'han estat conferides pels articles 20 i següents del Decret 659/2006, de 27 de desembre, de reestructuració del Departament d'Agricultura, Alimentació i Acció Rural, així com l'article 62 de la Llei 13/1989, de 14 de desembre, d'organització, procediment i règim jurídic de l'administració de la Generalitat de Catalunya,
1.1 L'objecte d'aquesta Ordre és establir mesures excepcionals i urgents d'aplicació en l'àmbit del banc natural de petxina lluent (Callista chione) que regula l'Ordre de 28 de gener de 1988, per la qual s'estableix un Pla d'Explotació del Banc Natural de Petxina Lluent (Callista chione) localitzat a la zona compresa des del Masnou fins a Blanes (DOGC núm. 952, de 15.2.1988).
1.2 Aquestes mesures pretenen la recuperació del banc natural mitjançant accions de control de l'esforç marisquer, de protecció dels juvenils de petxina lluent i de la resta d'espècies de bivalves que conformen l'ecosistema del banc.
Àmbit d'aplicació de les mesures excepcionals i urgents
L'àmbit d'aplicació de les mesures excepcionals i urgents en relació amb el banc natural de petxina lluent comprèn la franja marina compresa entre els quatre metres i els trenta metres de fondària, limitada al sud per la demora de 135o presa des de l'extrem sud del terme municipal del Masnou (latitud 41o 28' 23,18.
E) i al nord per la demora de 135o presa des de l'extrem nord del terme municipal de Blanes (latitud 41o 41' 11,8.
Tancament temporal del banc natural de petxina lluent
3.1 S'estableix un període de tancament temporal del banc natural de petxina lluent comprès entre el dia 1 de març de 2008 i el 31 d'agost de 2009.
3.2 Durant aquest període no es podrà practicar cap modalitat de marisqueig de mol·luscs bivalves amb gàbies, o amb qualsevol altre mitjà, dins de l'àmbit del banc natural de petxina lluent.
3.3 El període de tancament previst es podrà prorrogar quan l'estat de poblacions de petxina lluent ho requereixi.
Vedes anuals del banc natural de petxina lluent
4.1 S'estableix una veda bimensual durant quatre anys que s'obrirà un cop s'exhaureixi el període de tancament descrit a l'article 3 d'aquesta Ordre.
4.2 La veda s'iniciarà l'1 de març i finalitzarà el 31 d'abril.
4.3 Durant els períodes de veda seran d'aplicació les mateixes restriccions al marisqueig que preveu l'article 3.2 d'aquesta Ordre.
Requisits per a la pràctica del marisqueig dins del banc natural de petxina lluent
5.1 En els períodes fora del tancament i de veda que estableixen els articles 3 i 4 d'aquesta Ordre, en els quals es permeti el marisqueig, només estan autoritzades a capturar petxina lluent dins el banc natural les embarcacions que disposin de llicència específica i estiguin censades d'acord amb l'article 4 de l' Ordre de 28 de gener de 1988.
5.2 Les embarcacions no autoritzades que capturin incidentalment exemplars de petxina lluent dins del banc natural de petxina lluent els hauran de retornar al mar en el lloc i moment de la captura a mesura que es vagi efectuant la tria.
5.3 La talla mínima exigida per a la captura i comercialització de la petxina lluent ha de ser de 60 mm mesurats sobre l'eix major.
5.4 La talla mínima es determinarà d'acord amb el que estableix l'Ordre ARP/174/2004, de 19 de maig, per la qual s'estableix el procediment específic per al control de les talles mínimes reglamentades dels recursos marins (DOGC núm. 4147, de 4.6.2004).
5.5 La mida mínima de la malla metàl·lica de les gàbies no pot ser inferior, en cap de les dues dimensions, a 29 x 29 mm.
5.6 Els exemplars de talla inferior a la reglamentària han de ser retornats al mar en el lloc i moment de la captura a mesura que es vagi efectuant la tria.
5.7 L'horari per al marisqueig de petxina lluent dins el banc natural s'estableix des de les 06.00 hores del matí fins a les 13.00 hores, de dilluns a divendres.
Durant el període de tancament temporal que regula l'article 3 i durant els períodes de veda fixats a l'article 4, queda prohibida la venda i comercialització de petxina lluent i de qualsevol altre mol·lusc bivalve procedent del banc natural de petxina lluent.
Programa de seguiment del banc natural de petxina lluent
La Direcció General de Pesca i Acció Marítima establirà un programa de seguiment continuat que permeti avaluar l'evolució de les poblacions de petxina lluent del banc natural que regula aquesta Ordre.
Barcelona, 12 de febrer de 2008